ธนชาตออกกองทุนใหม่ลุยซื้อหุ้น10ตัว
บลจ.ธนชาต เล็งช่วงตลาดผันผวนจังหวะส่งกองทุนใหม่ลุยซื้อหุ้น 10 ตัวเด่น ผลดำเนินงานเยี่ยม
2 พ.ค. 2556

บลจ.ธนชาต เล็งช่วงตลาดผันผวนจังหวะส่งกองทุนใหม่ลุยซื้อหุ้น 10 ตัวเด่น ผลดำเนินงานเยี่ยม
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต เปิดเผยว่า บลจ.ธนชาต ยังคงมีมุมมองเชิงบวกต่อการลงทุนในตลาดหุ้นไทย จึงออกกองทุนเปิดธนชาตพริวิเลจ (T-Privilege) เสนอขายครั้งแรกวันที่ 3-9 พ.ค.2556 ลงทุนขั้นต่ำเพียง 1,000 บาท
“แม้ในช่วงนี้ตลาดจะผันผวนจากความกังวลว่าอาจมีมาตรการออกมาชะลอการแข็งค่าของเงินบาทและมาตรการเพื่อดูแลเสถียรภาพของเศรษฐกิจไทย แต่โดยรวมตลาดยังมีทิศทางที่ดี”นายบุญชัย กล่าว
ทั้งนี้ กองทุนจะเน้นบริหารพอร์ตในเชิงรุก ลงทุนในหุ้นเกิน 10 ตัว แต่ไม่เกิน 12 ตัว ซึ่งอาจอยู่ในกลุ่มที่ได้รับผลดีจากการบริโภคอุปโภคของตลาดในประเทศ หรือคาดว่าจะได้ประโยชน์จากการลงทุนและพัฒนาเทคโนโลยีและระบบสาธารณูปโภค โดยกองทุนจะให้ความสำคัญกับการคัดเลือกหุ้นที่ถูกตัวถูกจังหวะการลงทุนและจัดสรรน้ำหนักการลงทุนเพื่อโอกาสสร้างผลตอบแทนสูงขึ้น